Hengeluitstappie eindig tragiesArgieffoto Twee mans is Sondag dood tydens ŉ hengeluitstappie by Virginia-strand in Durban. Kyle van Reenen, woordvoerder van Marshall Security, het gesê die mans, vermoedelik 24 en 35 jaar oud, het op die pier by die strand gestaan en visvang toe ŉ golf met die stygende gety die jonger man van die pier afgeslaan het. “Die man is deur ŉ stroom in die see meegesleur en die ouer man het ingespring om hom te probeer red,” het Van Reenen gesê. Veiligheidsbeamptes van Marshall Security is omstreeks 14:00 deur omstanders na die strand ontbied. “Toe die beamptes daar aankom het hulle die ouer man sowat 1 km dieper die see in gesien. Hy was duidelik in die moeilikheid. Twee beamptes het na hom geswem en hom na die strand gebring,” het Van Reenen gesê. Die veiligheidsbeamptes het dadelik begin om noodhulp toe te pas, waarna paramedici van Netcare 911 by hulle oorgeneem het. Paramedici het nagenoeg 40 minute gepoog om die man by te bring, maar dit was tevergeefs en hy is op die toneel dood verklaar. Die jonger man se liggaam het later op die strand uitgespoel. Niks kon vir hom gedoen word nie en hy is ook op die toneel dood verklaar.